b"\n_START_ARTICLE_\nHenri Rousseau\n_START_SECTION_\nBiografia\n_START_PARAGRAPH_\nVa ser el quart dels cinc fills d'un calderer i la seva infantesa es va veure marcada pel progressiu declivi econ\xc3\xb2mic de la fam\xc3\xadlia. Va estudiar i el 1863 es va posar a treballar per a un advocat a Angers._NEWLINE_Aquest mateix any s'allista a l'ex\xc3\xa8rcit per evitar que el tanquin en un correccional a causa d'un petit furt. Passa un mes a la pres\xc3\xb3, i seguidament serveix a la infanteria tocant el saxofon a la banda durant set anys. No pren part en la campanya de M\xc3\xa8xic que d\xc3\xb3na suport a l'emperador Maximili\xc3\xa0 d'Habsburg, per\xc3\xb2 aquest episodi hist\xc3\xb2ric li servir\xc3\xa0 d'inspiraci\xc3\xb3 per a les selves ex\xc3\xb2tiques dels seus quadres._NEWLINE_El 1868 mor son pare. Coneix Cl\xc3\xa9mence Boitard i s'hi casa a l'any seg\xc3\xbcent. Tindran set fills._NEWLINE_El 1870 aconsegueix un lloc de funcionari a Par\xc3\xads, com a funcionari de duanes; d'aqu\xc3\xad el sobrenom de Duaner. El 1871 el van ascendir a recaptador._NEWLINE_Comen\xc3\xa7a aleshores, relativament tard, la seva carrera de pintor autodidacte. Obt\xc3\xa9 un perm\xc3\xads de copista al Museu del Louvre que li permet estudiar a fons les obres dels grans pintors. Intenta exposar al Sal\xc3\xb3 oficial el 1885, per\xc3\xb2 com que no t\xc3\xa9 formaci\xc3\xb3 acad\xc3\xa8mica no hi \xc3\xa9s adm\xc3\xa8s; acaba participant en el Sal\xc3\xb3 dels Independents d'aquell mateix any._NEWLINE_La seva dona mor el 1888. L'any seg\xc3\xbcent escriu una obra de teatre: Une visite \xc3\xa0 l'exposition universelle de 1889. Mentrestant continua participant gaireb\xc3\xa9 cada any al Sal\xc3\xb3 dels Independents. L'any 1891 hi exposar\xc3\xa0 Surpris! la seva primera obra sobre la jungla, on es veu un tigre entre una vegetaci\xc3\xb3 exuberant._NEWLINE_El 1893 deixa la seva feina de funcionari per tal de dedicar-se exclusivament a la pintura. At\xc3\xa8s que aquesta dedicaci\xc3\xb3 no li aporta ingressos suficients, imparteix classes de viol\xc3\xad i escriu obres de teatre. La seva situaci\xc3\xb3 econ\xc3\xb2mica empitjora i l'escriptor Alfred Jarry l'ajuda._NEWLINE_El 1898 es torna a casar, amb Jos\xc3\xa9phine Noury, per\xc3\xb2 aquesta mor aviat, el 1903. Mentrestant la seva situaci\xc3\xb3 financera no millora. Continua pintant quadres ex\xc3\xb2tics._NEWLINE_A poc a poc aconsegueix el reconeixement i l'estimaci\xc3\xb3 de pintors avantguardistes com Andr\xc3\xa9 Derain o Henri Matisse. Es fa amic de Robert Delaunay, Guillaume Apollinaire i Pablo Picasso._NEWLINE_Sembla que el 1907 participa en una estafa contra el Banc de Fran\xc3\xa7a. La seva situaci\xc3\xb3 econ\xc3\xb2mica millora i Henri Rousseau organitza a casa seva revetlles musicals amb la participaci\xc3\xb3 d'artistes, poetes, periodistes\xe2\x80\xa6 Picasso fa un banquet en honor seu._NEWLINE_El 2 de setembre de 1910 mor d'una gangrena a l'hospital Necker de Par\xc3\xads. Nom\xc3\xa9s set persones assisteixen al seu enterrament, entre elles Paul Signac, president de la Societat dels Independents.\n_START_SECTION_\nObra\n_START_PARAGRAPH_\nEn la seva pintura, s'esfor\xc3\xa7a per fer coincidir el que veu amb el que sap, i reproduir-ho. En els seus quadres hi ha molts elements ex\xc3\xb2tics, tot i que Henri Rousseu no va viatjar mai a pa\xc3\xafsos llunyans. Tot \xc3\xa9s imaginat i reconstru\xc3\xaft a partir dels jardins de Par\xc3\xads, en especial del Jardin des Plantes, de fotografies i d'il\xc2\xb7lustracions de revistes. Autodidacte, va treballar al marge dels corrents establerts i va obtenir l'admiraci\xc3\xb3 dels millors artistes d'avantguarda. Va influir notablement en la pintura na\xc3\xaff._NEWLINE_El seu estil \xc3\xa9s colorista, amb una refinada gamma crom\xc3\xa0tica. La pintura \xc3\xa9s detallista, amb contorns ben definits. La pintura \xc3\xa9s plana, l'\xc3\xbanica sensaci\xc3\xb3 de volum la d\xc3\xb3na el color. En conjunt t\xc3\xa9 una gran pot\xc3\xa8ncia expressiva.\n_START_SECTION_\nLes jungles\n_START_PARAGRAPH_\n\xc3\x89s una de les tem\xc3\xa0tiques m\xc3\xa9s fecundes del pintor, que repeteix fins a la seva mort. L'entorn cont\xc3\xa9 sempre una flora exuberant i totalment inventada (com ho demostren els nombrosos ramells de pl\xc3\xa0tans que pengen a les branques, o la desproporci\xc3\xb3 dels fullatges). Les escenes s\xc3\xb3n de combats fero\xc3\xa7os entre una fera i la seva presa (excepte en Tigre combattant un n\xc3\xa8gre), o de retrats, m\xc3\xa9s apaivagats, d'un gran animal, com en els Singes farceurs. Per plasmar aquests animals es fixava en les feres del Jardin d'Acclimation de Par\xc3\xads o en fotos de revistes._NEWLINE_En les seves \xc3\xbaltimes jungles, va incloure-hi personatges (La Charmeuse de serpents i Le R\xc3\xaave) en harmonia amb la natura. En principi les seves selves van ser criticades per la seva manca de realisme i la seva ingenu\xc3\xaftat, per\xc3\xb2 m\xc3\xa9s tard gaudiran de reconeixement per part de la comunitat art\xc3\xadstica.\n_START_SECTION_\nEls paisatges\n_START_PARAGRAPH_\nN'hi ha de vegetals, intemporals, representen llocs que Henri Rousseau coneix b\xc3\xa9 (com les ribes de l'Oise). N'hi ha de m\xc3\xa9s urbans que inclouen sovint detalls en relaci\xc3\xb3 amb el progr\xc3\xa9s t\xc3\xa8cnic del seu temps: dirigibles, pilars telegr\xc3\xa0fics, ponts met\xc3\xa0l\xc2\xb7lics, la torre Eiffel\xe2\x80\xa6_NEWLINE_Aquests paisatges continuen sent tanmateix ingenus, sense perspectiva.\n_START_SECTION_\nEls retrats\n_START_PARAGRAPH_\nEls personatges s\xc3\xb3n encarcarats, posats de cara (no de perfil), sovint inexpressius. Si n'hi ha m\xc3\xa9s d'un, simplement es juxtaposen. Semblen gegantins en comparaci\xc3\xb3 amb els elements de la decoraci\xc3\xb3, potser perqu\xc3\xa8 el pintor no dominava la perspectiva. En efecte, el paisatge \xc3\xa9s gaireb\xc3\xa9 al mateix pla que el subjecte, amb tots els seus detalls._NEWLINE_Els seus retrats s\xc3\xb3n de personatges sense nom, tot i que a vegades hi ha indicis que permeten identificar la persona, per exemple, Pierre Loti al seu Portrait de M. X (1910, KunstHaus de Z\xc3\xbcrich). Igualment, el primer retrat realitzat pel pintor, representant una dona que surt d'un bosc, sembla ser el de la seva primera dona, Cl\xc3\xa9mence."